Луиз Лабе
Целувай ме. И пак. Недей престава…

Превод от френски: Кирил Кадийски, 2004

chitanka.info

Целувай ме. И пак. Недей престава.

Една целувка сладка искам аз,

една целувка дай ми ти със страст,

ще имаш четири — като жарава.

Ти страдаш? Болката успокоява,

подслажда десеторно твойта сласт.

И тъй — целувки смесвайки в екстаз,

ще търсим с теб наслада и забрава.

Животът с двоен пулс от днес ще бие,

щом и за другия живеем ние.

Любов, за лудостта не ме хули…

Прикривам ли се — пак душата страда

и не изпитвам никаква наслада,

ако не се забиват в мен стрели.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.